CELEX: 62020TN0718
Language: bg
Date: 2020-12-05 00:00:00
Title: Дело T-718/20: Жалба, подадена на 5 декември 2020 г. — WIZZ Air Hungary/Комисия

15.2.2021   
            
            
               BG
            
            
               Официален вестник на Европейския съюз
            
            
               C 53/46
            
         
      Жалба, подадена на 5 декември 2020 г. — WIZZ Air Hungary/Комисия
      (Дело T-718/20)
      (2021/C 53/62)
      Език на производството: английски
      
         Страни
      
      
         Жалбоподател: WIZZ Air Hungary Légiközlekedési Zrt. (WIZZ Air Hungary Zrt.) (Будапеща, Унгария) (представители: E. Vahida, S. Rating и I. Metaxas-Maranghidis, адвокати)
      
         Ответник: Европейска комисия
      
         Искания
      
      Жалбоподателят моли Общия съд:
      
                  —
               
               
                  да отмени решението на Европейската комисия (ЕС) от 24 февруари 2020 г. относно държавна помощ SA.56244 — Помощ за оздравяване на Tarom (1) и
               
            
                  —
               
               
                  да осъди Европейската комисия да заплати съдебните разноски.
               
            
         Основания и основни доводи
      
      Жалбоподателят изтъква четири основания в подкрепа на жалбата.
      
                  1.
               
               
                  Първо основание: помощта за оздравяване на Tarom не отговаря на условието за съвместимост съгласно Насоките за оздравяване и преструктуриране (2), свързано с нуждата помощта за оздравяване да допринася за постигането на цел от реален общ интерес, тъй като Комисията не е направила оценка на значението на Tarom за вътрешните и международните пазари на въздушен транспорт и на вероятността от заместване на Tarom.
               
            
                  2.
               
               
                  Второ основание: помощта за оздравяване не отговаря на условието за съвместимост съгласно Насоките за оздравяване и преструктуриране, свързано с еднократността, тъй като предходният период за преструктуриране на Tarom е продължил до 2019 г., тоест по-малко от десет години преди Европейската комисия да одобри нова помощ за оздравяване на Tarom с решението си от 24 февруари 2020 г.
               
            
                  3.
               
               
                  Трето основание: Европейската комисия не е започнала официална процедура по разследване въпреки наличието на сериозни затруднения и е нарушила процесуалните права на жалбоподателя.
               
            
                  4.
               
               
                  Четвърто основание: Европейската комисия не е изпълнила задължението си за мотивиране.
               
            
         (1)  OВ C 310, 2020 г., стр. 3.
      
         (2)  Насоки за държавна помощ за оздравяване и преструктуриране на нефинансови предприятия в затруднено положение, OВ C 249, 2014 г., стр. 1.